Predkladacia   správa

Jednou z dôležitých podmienok pre vstup Slovenskej republiky do Európskej únie je dodržiavanie odporúčaných Maastrichských kritérií pri zadlženosti štátu. Problematike štátneho dlhu je preto nevyhnutné venovať osobitnú pozornosť tak z hľadiska jeho absolútneho nárastu, ako aj z hľadiska rešpektovania požiadaviek na zvýšenie efektívnosti a transparentnosti postupu pri zabezpečovaní celého procesu správy štátneho dlhu.
V súčasnosti nie je komplexne spracovaný právny rámec riadenia štátneho dlhu, ako aj preberania štátnych záruk. Predložený návrh zákona vymedzuje zodpovednosť, práva a povinnosti pri správe štátneho dlhu, ako aj podmienky a postupy pri preberaní a správe štátnych záruk za úvery a dlhopisy. Prijatím navrhovaného zákona sa zvýši ucelenosť a transparentnosť v oblasti výpožičiek štátu a štátnych záruk, čo prispeje aj k zvýšeniu hospodárnosti dlhovej služby.
Návrh zákona prešiel vnútrorezortným a medzirezortným pripomienkovým konaním a pripomienky boli zapracované do predloženého materiálu. 
Dňa 28. septembra 2001 bol návrh zákona predložený do Legislatívnej rady vlády Slovenskej republiky. Predkladateľ požiadal legislatívnu radu vlády o vrátenie návrhu zákona na dopracovanie, vzhľadom na zmenu pôvodne navrhovanej právnej formy Agentúry pre riadenie dlhu a likvidity.
Dňa 27. novembra 2001 bol návrh zákona opätovne predložený do Legislatívnej rady vlády Slovenskej republiky, ktorá prerušila rokovanie o jeho prejednávaní a odporučila prerokovať návrh zákona v Porade ekonomických ministrov.
Dňa 10. decembra 2001 bol návrh zákona prerokovaný v Porade ekonomických ministrov a predkladateľ zapracoval všetky vznesené pripomienky do návrhu zákona.
Dňa 22. januára 2002 bol návrh zákona opätovne predložený do Legislatívnej rady vlády Slovenskej republiky, ktorá prerušila rokovanie o jeho prejednávaní a odporučila predkladateľovi dopracovať pripomienky vznesené na jej rokovaní.
Legislatívna rada vlády Slovenskej republiky na svojom rokovaní dňa 19.3.2002 odporučila predkladateľovi predložiť návrh zákona vláde Slovenskej republiky po zapracovaní jej pripomienok.